钦定古今图书集成/明伦汇编/官常典/第723卷 > 程次山〈弟次石〉
## 钦定古今图书集成/明伦汇编/官常典/第723卷 > 程次山〈弟次石〉

按《乐平县志》：“次山，字际云，宣和间入太学，上书于当
轴，羁置光州。靖康元年冬，溃军赵立陷光州，次山走
固始乞师，与郡僚吴翊合谋击立，立走而光复。是冬，
金人犯京师，光守檄次山官遣随河东经略傅亮并
力勤王。时郡邑扰扰不定，次山至济州，奉迎高宗受
册，又移檄伪楚，斥其僭代，义声甚振。被旨审参河东”
经幕。剧贼张遇，拥众数万，号“一窠蜂”，铜陵、青阳、贵池
皆被侵轶，将逼饶，提刑张植檄次石御之。次山以弟
次石为前军，与贼鏖战，次山以徒死无益，突阵出，而
次石死之。贼知其军有援，遁去。二年春，改授京东抚
幕，车驾驻建康，次山与魏祐上书忤宰相，系府狱。上
察其忠，诏府阳东野出之。上仓卒幸浙西，邦人大恐。
饶守连南夫檄次山知德兴，委募兵护驾，得伉健数
千人，将鼓而前。大将刘光世得次山牒，怒其简敬，将
绳以法，次山知不免，乃自引决焉。